สรรพากรชวนยื่นภาษีผ่านเน็ต
กรมสรรพากรชวนยื่นภาษีบุคคลธรรมดาผ่านอินเตอร์เน็ต โดยขยายเวลาให้ยื่นได้ถึงวันที่ 9 เม.ย. นี้
21 ก.พ. 2556

กรมสรรพากรชวนยื่นภาษีบุคคลธรรมดาผ่านอินเตอร์เน็ต โดยขยายเวลาให้ยื่นได้ถึงวันที่ 9 เม.ย. นี้
นางจิตรมณี สุวรรณพูล ที่ปรึกษาด้านพัฒนาฐานภาษีในฐานะโฆษกกรมสรรพากร กล่าวว่า กรมสรรพากรพร้อมให้บริการยื่นแบบแสดงรายการภาษีเงินได้บุคคลธรรมดา (ภ.ง.ด.90 และ ภ.ง.ด.91)ด้วยหลากหลายช่องทางทั้งการยื่นแบบฯ ด้วยกระดาษ และทางอินเทอร์เน็ต
สำหรับการยื่นแบบฯ ผ่านทางอินเทอร์เน็ตถือเป็นช่องทางหนึ่งที่ได้รับความนิยมเพิ่มขึ้นเป็นอย่างมาก เพราะสะดวก รวดเร็ว ใช้บริการได้ตลอด 24 ชั่งโมง ไม่มีวันหยุด และยังได้รับสิทธิขยายเวลายื่นได้จนถึงวันที่ 9 เม.ย. 2556
ขณะการยื่นแบบฯ ด้วยกระดาษสามารถยื่นและชำระภาษีได้ที่สำนักงานสรรพากรพื้นที่สาขาทั่วประเทศ หรือธนาคารพาณิชย์ไทย หรือจะส่งแบบแสดงรายการพร้อมชำระภาษี ด้วยการแนบเช็คหรือธนาณัติส่งทางไปรษณีย์เฉพาะผู้ที่มีภูมิลำเนาในเขตกรุงเทพมหานครเท่านั้น จนถึงวันที่ 1 เม.ย. 2556